El Servei Jesuïta a Migrants presenta hui al Palau un informe sobre la situació dels Centres d´Internament per a Estrangers (CIE)
25 octubre 2018

## El Servei Jesuïta a Migrants presenta hui al Palau un informe sobre la situació dels Centres d´Internament per a Estrangers (CIE)25 octubre 2018Última actualització: 14 juliol 2025

![](../gestion/img/_AO_7308-copia.jpg)  
  

El **regidor de Responsabilitat Social, Nahuel González**, acompanyat de la **directora del Palau Ducal dels Borja, Balbina Sendra**, d’un representant del **voluntariat del Servei Jesuïta a Migrants València (SJM)** i un **ex intern del Centre d’Internament per a Estrangers** **de València**, ha animat la ciutadania a assistir a l’acte de presentació de l’Informe CIE 2017 que tindrà lloc aquesta vesprada, a les 19.30 h, al Saló de Corones del Palau. 

_“En 2017, els CIE van funcionar com a nous llatzerets (hospitals o edificis similars, més o menys aïllats, on es tracten malalties infeccioses), en els quals van patir un sofriment inútil milers de migrants nouvinguts a Espanya irregularment, abans de ser posats, majoritàriament, en llibertat”_, assegura l’informe. I és que des del SJM es recorda que els CIE són institucions creades per tal de mantindre retingudes (màxim 2 mesos) a persones amb ordre judicial d’expulsió. _“En la realitat això no s’acompleix i ixen al carrer sense papers, ni mitjans de subsistència. Es demostra, per tant, la il·lògica del procediment, que no serveix per al seu objectiu i, a més, representa un patiment per a les persones internes”_. Una enorme despesa pública que podria destinar-se a integrar socialment a aquestes persones, les quals tornaran, amb escreix, allò que l’estat ha invertit en la seua reinserció, asseguren.

        També s’hi denuncia la precarietat de les instal·lacions dels CIE. _“La situació és dura, tancats en cel·les per la nit com a una presó. La higiene també és complicada a la nit, ja que no podem eixir al bany i acabem gastant el lavabo, el mateix lloc on bevem aigua. Tampoc tenim accés al raspall de dents, perquè consideren que pot emprar-se com a arma. I nosaltres no som criminals”_, ha explicat Zacaries, qui va estar intern al 2015 durant 37 dies al CIE de València. Tot i això, ha matisat que la policia que hi treballa és professional, reben bon tracte i vetllen per la seua seguretat.   

        _“La situació del CIE, així com el seu tancament és una denúncia constant de nombroses entitats socials i algunes administracions... Són vertaderes presons on es tanca a persones pel color de la seua pell i nacionalitat, coartant drets fonamentals com la llibertat”,_ ha comentat González.  

        Per la seua banda, la directora del Palau dels Borja, que rep més de 50.000 visites a l’any, ha destacat la seua implicació amb els col·lectius, sobretot en temàtica social. _“Per això convide la ciutadania a assistir-hi i que conega de primera mà situacions com les del CIE”_.

        Finalment, el regidor de Responsabilitat Social ha recordat que a Gandia existeix l’agència municipal PANGEA, que atén i assessora de forma gratuïta a les persones migrants al Centre Associatiu Joan Climent, a la plaça de les Xocolateres.